作者:劉辰翁
標題:金縷曲・賀新郎
內容:春入番江雨。滿湖山、鶯啼燕雨，前歌後舞。聞道行驄行且止，卻聽譙樓更鼓。正未卜，陰晴同否。老子胸中高小范，這精神、堪更開封府。新治足，舊民苦。扁舟浩蕩乘風去。看萊衣、思賢堂上，壽觴朝舉。六十二三前度者，敢望香山老傅。又過了、午年端午。采采菖蒲三三節，寄我公、矯矯扶天路。重歸袞，到相圃。